ઉત્સાહ બહુ સારી ચીજ છે, પણ ઉત્સાહના ઊભરા ખતરનાક હોય છે. તે બહેન ફુલ ફૉર્મમાં આવી ગયાં હતાં. મારાથી ધીમા સાદે તે બહેનના પતિને પુછાઈ ગયું, “આ મૅડમ તમને ઘરમાં કશું બોલવાની તક આપે છે ખરાં ?” પતિ મર્માળુ હસ્યા. ઊભાં થતાં-થતાં એ બહેન વળી પાછાં વરસ્યાં, “મારે આ પુસ્તકને હિન્દી ને અંગ્રેજી ભાષામાંય ટ્રાન્સલેટ કરાવવું છે. તમારા ધ્યાનમાં કોઈ સારા ટ્રાન્સલેટર હોય તો મને કહેજો, કારણ કે જેવાતેવા ટ્રાન્સલેટરની તાકાત નથી કે મારા આ શ્રેષ્ઠ લેખોનું ટ્રાન્સલેશન કરી શકે !”